google/wiki40b huggingface dataset:
Ούλαφ Μπουλλ

Βιογραφία

Γονείς του ήταν ο συγγραφέας Jacob Breda Bull και η δεύτερη σύζυγος του Maria Augusta Berglöf. Ο Ούλαφ γεννήθηκε και μεγάλωσε στην Χριστιανία. Στην ηλικία των δεκατριών χρόνων, έζησε για ένα χρονικό διάστημα στo Hurum στην κομητεία της Buskerud, όπου ζούσε ο πατέρας του.
Ξεκίνησε τις γυμνασιακές σπουδές το 1899, και την ίδια χρονιά δημοσίευσε το πρώτο του ποίημα στην σχολική εφημερίδα. Αφού τελείωσε το σχολείο, έζησε στην Ρώμη μαζί με την οικογένειά του πριν επιστρέψει πάλι στην Χριστιανία το 1903, ώστε να ξεκινήσει τις σπουδές του στο πανεπιστήμιο. Ο Ούλαφ θα μπορούσε να χαρακτηριστεί ως πολυμαθής, διότι πέρα από την μελέτη της σύγχρονης και κλασικής λογοτεχνίας, ασχολήθηκε ιδιαίτερα και με τη φιλοσοφία, την ιστορία, την πολιτική, την τέχνη και την επιστήμη. Ήταν γνωστός ως ο ποιητής του Όσλο («Oslo-poet»), αλλά έζησε για μεγάλες περιόδους και στη Γαλλία, όπου γεννήθηκε ο γιος του, ο ποιητής Jan Bull, και στην Ιταλία. Διετέλεσε επί αρκετά χρόνια δημοσιογράφος του Posten και του Dagbladet.
Πέθανε το 1933 και ενταφιάστηκε στο Vår Frelsers Gravlund του Όσλο.

Ποίηση

Η ποιητική συλλογή του «Digte» (1909) αποτέλεσε τη βάση πάνω στην οποία αναγνωρίστηκε ως ένας από τους σημαντικότερους ποιητές της Νορβηγίας. Συνέθετε την ποίησή του χρησιμοποιώντας το λεγόμενο νορβηγικό sentrallyrikk - ποιήματα με κεντρικά θέματα την αγάπη, τη θλίψη και τον θάνατο. Χρησιμοποίησε σταθερά πρότυπα στην δομή των στροφών και ήταν γνωστός για τις ισχυρές και συναισθηματικές απεικονίσεις του. Η ποίησή του και η δουλειά του εκφράζουν μια μελαγχολική αίσθηση ότι όλα είναι εφήμερα. Παρά την θλιμμένη προσέγγιση, την επαναλαμβανόμενη και ισχυρή χρήση της διάθεσης, η άψογη μορφή και η εκφραστική φωνή επικοινωνούν με την πεποίθησή του ότι η τέχνη και η ομορφιά είναι σημαντικές.
Ο Giovanni Bach περιέγραψε το έργο του μ' αυτό τον τρόπο:
«Τα ποιήματά του αποκαλύπτουν μια αρρενωπή δύναμη και μία ισχυρή επιβεβαίωση της δικής του προσωπικότητας, παρά την ακραία απαισιοδοξία που συχνά τα περιβάλλει με ένα ογκώδες, πυκνό, μαύρο πέπλο. Η ποίησή του είναι έντονα αισθητή, πλούσια σε φανταστική και πνευματική ποιότητα.» 
Ο Ούλαφ αξιοποίησε τις εκτεταμένες γνώσεις και την καλλιτεχνική του δύναμη, αλλά παρουσίασε έναν υποβόσκοντα φόβο και κατάθλιψη. Κληρονόμησε μια νευρική διάθεση από τον πατέρα του και έκανε καταχρήσεις στο αλκοόλ. Ήταν γνωστός ως «αντιεξουσιαστής» και θεωρήθηκε «ξένος» στην κοινωνία, αλλά η ποίησή του απέδειξε ότι ποτέ δεν «έσπασε» εντελώς τα δεσμά με την παραδοσιακή μορφή και δομή. Σε μεγάλο μέρος της ποίησής του έδειξε μια ισχυρή λαχτάρα για το αιώνιο και το διαρκές. Αυτή η λαχτάρα ήταν πιο εμφανής όταν έγραψε για τα κλασικά μοτίβα.
Ο Μπουλλ διετέλεσε δάσκαλος της Νορβηγικής του Τζόυς, έχοντας γνωριατεί μαζί του στο βιβλιοπωλείο Shakespeare and Company στο Παρίσι.
Πόρκιος Φήστος

Η διακυβέρνηση του Πόρκιου Φήστου

Κατά την ανάληψη των καθηκόντων του Πόρκιου Φήστου η κρίση που είχε ξεσπάσει στην Καισάρεια συνεχίζονταν. Οι μη  Ιουδαίοι κάτοικοι της πόλης πλησίασαν τον  αξιωματούχο και πρώην παιδαγωγό του Νέρωνα  Βήρυλλο. Αφού τον δωροδόκησαν με πολλά χρήματα του ζήτησαν να γράψει μια επιστολή στον αυτοκράτορα που στρέφονταν εναντίον του αιτήματος των Ιουδαίων για ισοπολιτεία.  Η επιστολή πέτυχε το σκοπό της  και το αίτημα για ισοπολιτεία απορρίφτηκε . Όταν οι Ιουδαίοι της Καισαρείας έμαθαν τι είχε συμβεί αγανάκτησαν.
Ο Πόρκιος Φήστος έστειλε στην Ρώμη  τον   Απόστολο Παύλο που  εδώ και καιρό  ήταν φυλακισμένος στην Καισάρεια ύστερα από αίτημα του τελευταίου να δικαστεί  εκεί καθώς ήταν Ρωμαίος πολίτης.  Ο Απόστολος Παύλος  είχε  φυλακιστεί  από τον  Φήλικα προκάτοχο του Πόρκιου   Φήστου.
Ο Πόρκιος Φήστος εξουδετέρωσε επίσης  έναν ανώνυμο ψευδοπροφήτη και τους οπαδούς του .

Προστριβές μεταξύ   του  Αγρίππα ΙΙ και των ιερέων του Ναού

Ο   Αγρίππας ΙΙ   επιχείρησε να αυξήσει  το ύψος ενός πύργου. Ο πύργος αυτός ήταν  τμήμα  του  πρώην ανακτόρου των Ασμοναίων  στην Ιερουσαλήμ.  Οι ιερείς του Ναού αντέδρασαν  σ΄ αυτό επειδή από τον ψηλότερο πύργο ο Αγρίππας θα μπορούσε να παρακολουθεί ανενόχλητος ότι  συνέβαινε μέσα στον  Ναό (αυτός άλλωστε ήταν ο λόγος που προχώρησε σε αυτή την ενέργεια) και άρχισαν  να οικοδομούν ένα καινούργιο τείχος επάνω σε αυτό που ήδη υπήρχε και προστάτευε τον περίβολο του Ναού, ώστε να κόψουν την θέα από τον πύργο.
Η ενεργεία αυτή προκάλεσε την αντίδραση των ρωμαϊκών αρχών επειδή η ρωμαϊκή φρουρά που βρίσκονταν στο διπλανό φρούριο Αντωνία δεν θα μπορούσε να παρατηρεί τι συνέβαινε στον Ναό όταν το νέο τείχος ολοκληρώνονταν. Ο  Φήστος απαγόρευσε  τις εργασίες των ιερέων,  τους  παρέπεμψε ταυτόχρονα όμως  στον Νέρωνα προκείμενου να του εκθέσουν τα παράπονα τους . Εκείνος δικαίωσε τους ιερείς που παρουσιάστηκαν ενώπιων  του στην Ρώμη  και όλες οι εργασίες  σταμάτησαν.
Ο  αρχηγός της αντιπροσωπείας  των ιερέων  Ισμαήλος που ήταν  ο αρχιερέας παρέμεινε στην Ρώμη ως όμηρος. Ο Αγρίππας διόρισε στην θέση του τον Ιώσηπο του Σίμωνος  .

Το τέλος του Φήστου

Ο Φήστος πέθανε κατά την διάρκεια της θητείας του. Αντικαταστάτης του ορίστηκε ο Αλβίνος .
Πολεμικές τέχνες

Μεικτές πολεμικές τέχνες

Στην οικογένεια των πολεμικών τεχνών ανήκουν και οι μεικτές πολεμικές τέχνες (Mixed Martial Arts - MMA). Οι μεικτές πολεμικές τέχνες είναι ένα μαχητικό άθλημα πλήρους επαφής (full contact) που επιτρέπει τη χρήση τόσο των χτυπημάτων όσο και των λαβών, είτε από όρθια θέση είτε από το έδαφος. Συμπεριλαμβάνει πολλά μαχητικά αθλήματα και πολεμικές τέχνες όπως την πυγμαχία, την πάλη, το μουάι τάι, το βραζιλιάνικο ζίου ζίτσου, το κικ μπόξινγκ, το ταεκβοντό, το καράτε, το τζούντο και άλλα. Το 1993 ιδρύθηκε στις Ηνωμένες Πολιτείες Αμερικής το λεγόμενο UFC (Ultimate Fighting Championship) όπου αυτό είναι το επαγγελματικό πρωτάθλημα για τους αθλητές του MMA. Είναι ένα επίπεδο πιο ψηλό από το κλασικό MMA και είναι πιο επικίνδυνο και βάναυσο.
Θεανώ του Μεταπόντου

Η Θεανώ, σύζυγος του Μεταπόντου, βασιλιά της Ικαρίας. Η Θεανώ κινδύνευε να διωχθεί από τα ανάκτορα επειδή δεν γεννούσε παιδιά. Στην απελπισία της πήγε σε βοσκούς και τους παρακάλεσε να της δώσουν ένα παιδί ώστε να το εμφανίσει ως δικό της στον βασιλιά. Για κακή της τύχη οι βοσκοί δέχθηκαν και της έδωσαν δύο δίδυμα βρέφη. Η Θεανώ τα παρουσίασε στον βασιλιά, αλλά χωρίς να το γνωρίζει είχε μόλις μείνει και η ίδια έγκυος. Σκέφθηκε τότε να σκοτώσει τα παιδιά των βοσκών. Μόλις μεγάλωσαν, έδωσε εντολή στα δικά της παιδιά να σκοτώσουν τα ξένα. Τα πράγματα όμως ήρθαν αντίθετα: τα ξένα παιδιά, που στην πραγματικότητα ήταν παιδιά του θεού Ποσειδώνα και της Μελανίππης ή της Άρνης, σκότωσαν τα δικά της και μετά απεκάλυψαν στον Μετάποντο όλη την αλήθεια. Η Θεανώ τότε διώχθηκε ή καταδικάσθηκε σε θάνατο και στη θέση της πήγε στα ανάκτορα η Μελανίππη.
Διοργανώσεις Ε.Π.Σ. Λασιθίου 2016–17

Αλλαγές σε σχέση με την περίοδο 2015-16

Δε δήλωσαν συμετοχή οι: ΑΟ Τουρλωτής στην Α΄ και Δόξα Μύθων , Νέοι ΑΟΑΝ στη Β΄ . Επανεμφανίστηκε ο σύλλογος της Ιεράπετρας ΑΕ Αναγέννηση.
Ναός του Ποσειδώνα (Ισθμία)

Ο ναός της Ισθμίας είναι ένας αχαίος ελληνικός ναός στον Ισθμό της Κορίνθου, αφιερωμένος στον Ποσειδώνα, που κτίστηκε στην αρχαϊκή περίοδο. Είναι στη θέση της αρχαίας πόλης Ισθμία, περίπου 16 χλμ. ανατολικά της Κορίνθου. Φαίνεται πως οικοδομήθηκε τον 7ο αι. πΧ και καταστράφηκε το 470 πΧ. Ξαναφτιάχτηκε περί το 440 πΧ κατά την Κλασική περίοδο.
Όλι-Πέκκα Ογιανσίβου

Καριέρα

Ο Όλι-Πέκκα Ογιανσίβου ξεκίνησε την επαγγελματική του καριέρα από την Βαλέπα το 2004, παραμένοντας μέχρι το 2007. Την περίοδο 2007-2009 αγωνίστηκε με την Σάμπο, κατακτώντας το πρωτάθλημα του 2009. Την επόμενη χρονιά αγωνίστηκε στην Ελλάδα για λογαριασμό του Π.Α.Ο.Κ.. Το 2010 αγωνίστηκε στο γαλλικο πρωτάθλημα με την Τουλούζ, ενώ την περίοδο 2011-2012 έπαιξε στην Αγία Πετρούπολη στo ρωσικό πρωτάθλημα και στην Μπελεντίγεσπορ της Τουρκίας. Την περίοδο 2012-2013 μεταπήδησε στην Κονστάντσα, κατακτώντας το πρωτάθλημα Ρουμανίας του 2013. Τα επόμενα τρία χρόνια επέστρεψε στο πρωτάθλημα Φινλανδίας για λογαριασμό της Κόκολαν Τίκεριτ, κατακτώντας δύο πρωταθλήματα (2015, 2016) και δύο κύπελλα (2014, 2015). Το καλοκαίρι του 2016, ανακοινώθηκε από την Σαρντάρι Ούρμια του Ιράν, το 2017 αγωνίστηκε στην Κούζμπας, το 2018 στην Τουρκία και την Αφιόν Μπελεντιγιέ, ενώ το καλοκάιρι του 2018 επέστρεψε στην Φινλανδία και την Σαίμα Βόλεϊ.

Διεθνείς συμμετοχές

Ο Όλι-Πέκκα Ογιανσίβου είναι διεθνής με την εθνική ομάδα πετοσφαίρισης της Φινλανδίας από το 2005, με την οποία έχει πραγματοποιήσει 167 συμμετοχές.
Αγριλιά Αχαΐας

Ιστορία

Η αρχική του ονομασία ήταν "Γκερμπεσαίικα", ονομασία που προέρχεται από το ορεινό χωριό Γκέρμπεσι Καλαβρύτων (σήμερα: Προφήτης Ηλίας), από όπου ποιμένες κατέβαιναν στην περιοχή τον χειμώνα και πολλοί από αυτούς εγκαταστάθηκαν μόνιμα εκεί. Αναφέρεται ότι οι αρχικοί του κάτοικοι προέρχονται, πέρα από το Γκέρμπεσι Καλαβρύτων, και από το Βραχνί Καλαβρύτων. Κοντά στην Αγριλιά υπήρχε και άλλος οικισμός με την ονομασία "Γκερμπεσαίικα", η σημερινή Στεφάνη.
Η ονομασία "Αγριλιά" προέρχεται από το όνομα του ομώνυμου λόφου που περιβάλλει το χωριό.
Είναι σχετικά καινούριος οικισμός. Αναγνωρίστηκε ως οικισμός στις 16/10/1940 με το όνομα "Γκερμπεσαίικα" και έκτοτε αποτελεί τμήμα της Κοινότητας Βασιλικού σε όλες τις διοικητικές μεταβολές. Με το ΦΕΚ 287Α της 10/10/1955 μετονομάστηκε σε "Αγριλιά".
Κάρολος Αντώνιος του Χοεντσόλερν-Ζιγκμαρίνγκεν

Βιογραφία

Ήταν ο μόνος γιος του Καρόλου πρίγκιπα του Χοεντσόλερν-Ζιγκμαρίνγκεν και της Μαρίας-Αντουανέττας Μυρά, κόρης του Πιέρ Μυρά (αδελφού του Ιωακείμ Μυρά της Νάπολης, ο οποίος ήταν σύζυγος της Καρολίνας Βοναπάρτη).
Το 1885 απεβίωσε στο Βερολίνο σε ηλικία 74 ετών και τον διαδέχθηκε ο πρωτότοκος γιος του Λεοπόλδος.
Νησιά του Δούκα της Υόρκης

Τα Νησιά του Δούκα της Υόρκης είναι μια ομάδα νησιών στο Αρχιπέλαγος του Βίσμαρκ στην Παπούα Νέα Γουινέα. Βρίσκονται μεταξύ των νησιών Νέα Βρετανία και Νέα Ιρλανδία. Το μεγαλύτερο νησί της ομάδας είναι το δούκας του νησιού της Υόρκης ενώ περιλαμβάνονται και τα νησιά Makada, Kabakon, Kerawara, Ulu, και Mioko. Τα νησιά του δούκα της Υόρκης ονομάστηκαν προς τιμή του Δούκα της Υόρκης στην Αγγλία. Τα νησιά είναι στο επίπεδο της θάλασσας και απειλούνται από κατακλυσμό λόγω της ανόδου της στάθμης της θάλασσας που προκαλείται από το φαινόμενο του θερμοκηπίου. Στις 28 Νοεμβρίου του 2000 ανακοινώθηκε ότι χιλιάδες κάτοικοι απομακρύνθηκαν από τα νησιά και εγκαταστάθηκαν ξανά στο νησί Νέα Βρετανία.
Β΄ Εθνική ποδοσφαίρου ανδρών

Β΄ Εθνική κατηγορία

Από την περίοδο 1962-63 αποφασίσθηκε η μονιμοποίηση της κατηγορίας, κάτι που περιλάμβανε ως απαραίτητη προϋπόθεση την «απαγκίστρωση» των ομάδων από τα τοπικά τους πρωταθλήματα. Η λεπτομέρεια αυτή είναι καθοριστική και σήμερα είναι γενικά παραδεκτό να θεωρείται αυτή η περίοδος ως επίσημη αφετηρία του δεύτερου σε τάξη εθνικού πρωταθλήματος. Οι αγώνες της 1ης αγωνιστικής της πρώτης διοργάνωσης (που έγινε σε 4 ομίλους) δόθηκαν την Κυριακή, 30 Σεπτεμβρίου του 1962.
Στα πρώτα της βήματα σχεδόν κάθε χρόνο άλλαζε και το σύστημα διεξαγωγής της. Ξεκίνησε με 4 ομίλους των 14 ομάδων οι οποίοι τη διετία 1968-1969 περιορίσθηκαν σε δύο, στη συνέχεια και για μια εξαετία (1969-70 έως και 1974-75) οι όμιλοι έγιναν τρεις, ενώ από το 1975-76 έως και το 1982-83 ήταν δυο, "Βόρειος" και "Νότιος". Το φθινόπωρο του 1983 καθιερώθηκε ο θεσμός του πανελλήνιου ομίλου, που εφαρμόσθηκε αδιαλείπτως μέχρι και την περίοδο 2012-13.
Το 1991 το πρωτάθλημα έγινε επαγγελματικό και  η Ελληνική Ποδοσφαιρική Ομοσπονδία (ΕΠΟ) παρέδωσε την ευθύνη της διοργάνωσης στην Ένωση Ποδοσφαιρικών Ανωνύμων Εταιρειών (ΕΠΑΕ). Το 2006, συστάθηκε η Ένωση Επαγγελματικού Ποδοσφαίρου Β΄ και Γ΄ Εθνικής Κατηγορίας (ΕΕΠ Β΄ & Γ΄ Εθνικής), η οποία και αντικατέστησε την ΕΠΑΕ.

Football League

Από την περίοδο 2010-2011 αποφασίστηκε η χρήση του διακριτικού τίτλου Football League για την κατηγορία αλλά και τη διοργανώτρια αρχή, που με τις αναδιαρθρώσεις του 2013 και 2019  μετονομάστηκε αρχικά σε Ένωση Επαγγελματικού Ποδοσφαίρου Β΄ Εθνικής Κατηγορίας (ΕΕΠ Β΄ Εθνικής), και το 2019 σε  ΕΕΠ Α2 & Β΄ Εθνικής Κατηγορίας.

Στατιστικά στοιχεία

Πρώτος σκόρερ στην ιστορία της Β' εθνικής όλων των εποχών είναι ο Δραμινός Ηλίας Χατζηελευθερίου που έχει πετύχει 152 γκολ στην κατηγορία, δύο περισσότερα από τον αείμνηστο Πειραιώτη Χρήστο Χατζησκουλίδη, ο οποίος κατάφερε να σκοράρει 150 φορές.
Στις 12 Σεπτέμβρη 2012 με αίτημα της Ελληνικής Ποδοσφαιρικής Ομοσπονδίας και απόφαση της Φούτμπολ Λιγκ οι ομάδες, το έτος 2012/13, από 18 γίνονται 21 με την προσθήκη των Ολυμπιακού Βόλου, Καβάλας και Ηρακλή. Σημειώνεται πως αυτή είναι η δεύτερη φορά στα χρονικά της κατηγορίας όπου όμιλος Β΄ Εθνικής θα περιέχει 21 ομάδες, καθώς το ίδιο συνέβη και την περίοδο 1973-74, όταν ο τότε Γ΄ όμιλος ενσωμάτωσε ως 20η και 21η ομάδα τους Νέστο Χρυσούπολης και Εθνικό Αλεξανδρούπολης, που είχαν εμπλακεί σε μια ατέρμονη δικαστική διαδικασία.
Στις 30 Σεπτεμβρίου 2012 η Β΄Εθνική συμπλήρωσε ακριβώς μισό αιώνα ζωής, κάτι που συνέπεσε με την έναρξη της 51ης διοργάνωσής της.
Την περίοδο 2013-14 η Β΄ Εθνική διαμορφώθηκε (λόγω αναδιάρθρωσης των πρωταθλημάτων) σε 2 ομίλους των 14 ομάδων ο καθένας, κάτι που είχε να συμβεί από την περίοδο 1982-83. Τη σεζόν 2014-15 ο αριθμός των ομάδων ήταν 13 ανά όμιλο.
Από την περίοδο 2015-16 η Φούτμπολ Λιγκ διεξάγεται σε έναν όμιλο των 14 εως 18 ομάδων.
Πρύμνη A

Το Πρύμνη A (Puppis A, συντομογρ. Pup A) είναι υπόλειμμα υπερκαινοφανούς, δηλαδή ένα νεφέλωμα που προήλθε από την έκρηξη αστέρα. Το όνομα «Πρύμνη A» υποδηλώνει τη φύση του ως ραδιοπηγή, την πρώτη που ανακαλύφθηκε στον αστερισμό Πρύμνη. Επίσης είναι ορατό στο υπέρυθρο, γνωστό και ως SNR G260.4-03.4 και MRC 0821-428, ενώ το ίδιο νεφέλωμα πρέπει να συνδέεται και με την πηγή ακτίνων Χ Πρύμνη Χ-1. Πρώτα όμως ανακαλύφθηκε ως ραδιοπηγή, το έτος 1950.
Το νεφέλωμα έχει διάμετρο περί τα 100 έτη φωτός και απέχει από τη Γη 6.500 έως 7.000 έτη φωτός. Συνακόλουθα, έχει φαινόμενη γωνιακή διάμετρο όπως παρατηρείται από τη Γη ίση με 1 μοίρα περίπου. Το φως από την έκρηξη που το δημιούργησε πρέπει να έφθασε στη Γη γύρω στο έτος 1700 π.Χ. Παρά το ότι φαίνεται να περιέχεται στο Υπόλειμμα υπερκαινοφανούς των Ιστίων, το Πρύμνη A απέχει 4 φορές περισσότερο.
Ένας αστέρας νετρονίων κινούμενος με εξαιρετικά υψηλή ταχύτητα (hypervelocity), γνωστός ως «Κοσμική Μπάλα Κανονιού», έχει εντοπισθεί στο νεφέλωμα αυτό, επίσης ως μικρή πηγή ακτίνων Χ, χωρίς να έχει ανακαλυφθεί ως πάλσαρ, δηλαδή να έχει παρατηρηθεί στα ραδιοκύματα.

Πρύμνη X-1

Η πηγή ακτίνων Χ Πρύμνη X-1 (Puppis X-1 ή 2U 0821-42) ανακαλύφθηκε τον Οκτώβριο του 1971 από υποτροχιακή πτήση πυραύλου τύπου Skylark, παρατηρηθείσα επί ένα λεπτό της ώρας με ακρίβεια θέσεως ≥ 2΄΄ σε συντεταγμένες α = 8ʰ 21ᵐ 0ˢ και δ = −42°06΄, ενώ το κέντρο του Πρύμνη A βρίσκεται σε α = 8ʰ 23ᵐ 08,2ˢ και δ = −42°41′41΄΄ και το πιθανότερο είναι οι ακτίνες Χ να εκπέμπονται από το νεφέλωμα.
Η Πρύμνη X-1 στέλνει μία από τις εντονότερες μόνιμες ροές ακτίνων Χ που προέρχονται από αστρονομική πηγή τέτοιων ακτίνων στην περιοχή της Γης. Τον ανίχνευσε με ευκολία ο πρώτος στην ιστορία δορυφόρος για έρευνα στις ακτίνες Χ, ο Uhuru.
Κουκίστρα Ευβοίας

Η Κουκιστρα η Μπαθεριστα ειναι η βραχονησιδα που βρίσκεται λίγο βορειότερα της νησου Καβαλλιανής η οποια αγορασθηκε το ετος 1930 από τον τοτε ιατρο Αλιβεριου Μπέλλο Δημήτριο. Η βραχονησιδα Κουκιστρα και τμημα της Καβαλλιανης ανηκει σε απογονο του Μπέλλου Δημητρίου.Η μετονομασια από μπαθεριστα σε κουκιστρα  ,εγινε με ΦΕΚ του ετους 1976.Γυρω από τον οικισμο που υπηρχε στην καβαλλιανη ,αναγνωρισμένος από την απογραφη του ετους 1961 , υπαρχουν και  αλλα τοπονυμια του νησιου εκτος του κουκιστρα όπως στανη, τσουκα λαμπρου, καλυβια , κ.λ.π. λογω των δραστηριοτήτων στο νησι και τον οικισμο των ιδιοκτητων κληρονομων Δημητριου  Μπελλου .
Πλίμουθ

Ιστορία

Η ιστορία του Πλίμουθ χρονολογείται από την Εποχή του χαλκού, όταν ο πρώτος οικισμός εντοπιζόταν στο λόφο Μπάτεν, ο οποίος αργότερα χρησιμοποιήθηκε ως εμπορικός σταθμός από τη Ρωμαϊκή Αυτοκρατορία, μέχρι που το γειτονικό χωριό Σάτον, στην περιοχή του σημερινού Πλίμουθ, το αντικατέστησε. 
Από το 14ο αιώνα, το λιμάνι του Πλίμουθ αποτέλεσε στρατηγικής σημασίας για την Αγγλία, όντας μάλιστα ένα από τα καλύτερα οχυρωμένα. Από εδώ ξεκίνησαν στις 31 Ιουλίου 1588 ο καπετάνιος Φράνσις Ντρέικ και ο στόλος του, μαζί με τους Μάρτιν Φρόμπισερ και Τζον Χόκινς, εναντίον της Ισπανικής Αρμάδας. 
Το 1620 απέπλευσαν από αυτό το λιμάνι προσκυνητές για το Νέο Κόσμο (Πίλγκριμς), δημιουργώντας έτσι την δεύτερη αγγλική αποικία στις σημερινές Ηνωμένες Πολιτείες, ενώ το 1722 ο Τζέιμς Κουκ ξεκίνησε για την εξερεύνησή του στο νότιο ημισφαίριο.
Κατά τον Αγγλικό Εμφύλιο Πόλεμο, η πόλη βρισκόταν υπό την κατοχή των Κοινοβουλευτικών εναντίον των Βασιλικών και πολιορκήθηκε μεταξύ 1642 και 1646. Κατά τη Βιομηχανική Επανάσταση, η πόλη εξελίχτηκε σε μείζον ναυτικό κέντρο, καθώς αποτελούσε σταθμό εισαγόμενων εμπορευμάτων, αλλά και ταξιδιωτών από την αμερικανική ήπειρο, και σε ναυπηγικό κέντρο πλοίων για το Βασιλικό Ναυτικό. 
Η πόλη βομβαρδίστηκε από τους Γερμανούς στο Β΄ Παγκόσμιο πόλεμο λόγω της ναυτικής της σημαντικότητας, αλλά ανοικοδομήθηκε πλήρως κατά τις δεκαετίες μετά τον πόλεμο, ενώ διασώζονται δείγματα γοτθικής αρχιτεκτονικής και άλλα οικοδομήματα.
Εθνική Αυστρίας U21 (ποδόσφαιρο ανδρών)

Η Εθνική Αυστρίας U21 (ποδόσφαιρο ανδρών) είναι η εθνική ποδοσφαιρική ομάδα κάτω των 21 ετών της Αυστρίας. Ελέγχεται από την Αυστριακή Ποδοσφαιρική Ομοσπονδία. Στην ομάδα συμμετέχουν Αυστριακοί ποδοσφαιριστές μέχρι 21 ετών κατά την έναρξη του διετούς Ευρωπαϊκού πρωταθλήματος ποδοσφαίρου U21, με αποτέλεσμα μερικοί ποδοσφαιριστές να φτάνουν μέχρι την ηλικία των 23 ετών.
Σημείο Ίντιρα

Ετυμολογία

Το χωριό πήρε το όνομά του από την πρώην Πρωθυπουργό της Ινδίας Ίντιρα Γκάντι. Το σημείο ήταν παλαιότερα γνωστή ως Σημείο Πυγμαλίων και Σημείο Πάρσονς. Μετονομάστηκε προς τιμήν της Ίντιρα Γκάντι κατά τη διάρκεια της δεκαετίας του 1980. Η ανακοίνωση έγινε από τον τοπικό βουλευτή, όταν η Ίντιρα Γκάντι επισκέφθηκε την τοπική βουλή στις 19 Φεβρουαρίου 1984. Η επίσημη τελετή μετονομασίας έγινε στις 10 Οκτωβρίου 1985.

Ιστορία

Το Σημείο Ίντιρα ονομαζόταν ως Σημείο Πιγκματίον στο παρελθόν. Ο Σουάμι Βιβεκανάντα, ο οποίος είχε επίσης επισκεφθεί το Κανγιακουμάρι, επίσης επισκέφθηκε το σημείο.
Ο φάρος του χωριού τέθηκε σε υπηρεσία στις 30 Απριλίου 1972.
Βρίσκεται 500 χιλιόμετρα βόρεια από το επίκεντρο του Σεισμού στον Ινδικό Ωκεανό του 2004. Το νοτιότερο άκρο υποχώρησε κατά 4.25 μέτρα μετά το σεισμό, και πολλοί από τους κατοίκους χάθηκαν στο τσουνάμι που ακολούθησε. Δεκαέξι έως είκοσι οικογένειες που ζούσαν δίπλα στο φάρο και τέσσερις επιστήμονες που μελετούσαν τις δερματοχελώνες χάθηκαν.

Γεωγραφία

Το Πορτ Μπλαιρ συνδέεται με την ηπειρωτική Ινδία μέσω της εναέριας υπηρεσίας. Από το Πορτ Μπλαιρ, ο κόλπος Κάμπελ μπορεί να φταστεί με τις Υπηρεσίες Ελικόπτερων Παουάν Χανς. Οι διανησιωτικές βάρκες είναι επίσης διαθέσιμες, τα οποία συνήθως ταξιδεύουν μέσω των νήσων Λιτλ Ανταμάν, Καρ Νικομπάρ και Νανκόουρι καθ'οδόν προς τον Κόλπο Κάμπελ. Το MV Campbell Bay λειτουργεί επίσης μία φορά την εβδομάδα από το Πορτ Μπλαιρ (Κόλπος Φοίνιξ) προς το Κόλπο Κάμπελ.
Η κυβέρνηση θα κατασκευάσει δρόμο 21 χιλιομέτρων από το Σάστρι Ναγκάρ προς το Σημείο Ίντιρα μέσω μιας γέφυρας στο ποταμό Γκαλατία. Το συνολικό μήκος του δρόμου από το Σημείο Μηδέν προς το Σημείο Ίντιρα είναι 56 χλμ. και θα ολοκληρωθεί εντός των επόμενα ετών (γύρω στο 2017). Αυτή η περιοχή προστατεύεται από την Ινδική ακτοφυλακή.
Το εθνικό πάρκο Γκαλατία και ο φάρος είναι τα σημαντικά αξιοθέατα.

Διοίκηση

Το χωριό υπάγεται στη διοίκηση του παντσαγιάτ Λάξμι Ναγκάρ.

Δημογραφικά στοιχεία

Το χωριό έχασε πολλούς από τους κατοίκους του στο τσουνάμι του 2004. Σύμφωνα με την Ινδική απογραφή του 2011, το Σημείο Ίντιρα έχει μόνο 4 νοικοκυριά. Το αποτελεσματικό ποσοστό αλφαβητισμού (δηλαδή, το ποσοστό αλφαβητισμού του πληθυσμού εξαιρώντας τα παιδιά ηλικίας 6 ετών και κάτω) είναι 85.19%.
Τοαμασίνα

Γεωγραφία

Η Τοαμασίνα βρίσκεται ανατολικά της Μαδαγασκάρης, της Τοαμασίνα και της Ατσινανάνα. Βρίσκεται ανάμεσα στην Αντζόμα στα νότια και στην Μοραφένο στα βόρεια.

Μεταφορές

Το τοπικό αεροδρόμιο είναι το ομώνυμο αεροδρόμιο.
Γεώργιος Α. Εμπειρίκος

Βιογραφικά στοιχεία

Ήταν γιος του εφοπλιστή Αριστείδη Εμπειρίκου, γόνου της γνωστής οικογένειας της Άνδρου. Σπούδασε νομική στο Πανεπιστήμιο Αθηνών και στο Πανεπιστήμιο Κέιμπριτζ και στη συνέχεια εργάστηκε στη ναυτιλιακή οικογενειακή επιχείρηση. Εγκαταστάθηκε στη Νέα Υόρκη και ασχολήθηκε με την συλλογή έργων τέχνης δημιουργώντας μια από τις πιο φημισμένες συλλογές. Κατά τη διάρκεια της ζωής του διέμενε μεταξύ Λονδίνου, Ελβετίας και Νέας Υόρκης.
Η συλλογή του θεωρούνταν ως μία από τις δεκαπέντε μεγαλύτερες και σημαντικότερες στην υφήλιο αποτελούμενη από πίνακες των Βίνσεντ βαν Γκογκ, Ελ Γκρέκο, Φρανθίσκο Γκόγια, Βασίλι Καντίνσκι, Πάμπλο Πικάσο κ.α. Ένας από τους σημαντικότερους πίνακες που είχε στην συλλογή του ήταν από την σειρά «Χαρτοπαίκτες» του Γάλλου μεταϊμπρεσιονιστή ζωγράφου Πωλ Σεζάν, ο οποίος πωλήθηκε από τους κληρονόμους του για ένα ποσό μεταξύ 250 και 300 εκατομμύρια αμερικάνικα δολλάρια, στην βασιλική οικογένεια του Κατάρ. Τον Οκτώβριο του 2012, ο οίκος δημοπρασιών Sotheby's ανακοίνωσε ότι θα πουλήσει έντεκα έργα ζωγραφικής από την συλλογή του Εμπειρίκου στο πλαίσιο δημοπρασιών που θα πραγματοποιηθούν στη Νέα Υόρκη και το Λονδίνο. 
Απεβίωσε το 2011. Ήταν παντρεμένος με την Ντόντα Γουλανδρή και σε δεύτερο γάμο με την Δάφνη Κωστοπούλου και έχει έναν γιο, τον Αριστείδη Εμπειρίκο.
Τόξαρις ή Περί φιλίας

Πολιτισμικό πλαίσιο

Πέρα όμως από τις ομοιότητες των ιστοριών υπάρχουν και οι διαφορές. Διαφέρει κατ΄ αρχάς το πολιτισμικό πλαίσιο, γεγονός στο οποίο αναφέρεται και ο Τόξαρις, όταν αρχίζει να παραθέτει τις Σκυθικές ιστορίες φιλίας, που περιλαμβάνουν πολέμους, μονομαχίες και γενικά άγριες καταστάσεις. Από τις ελληνικές ιστορίες απουσιάζει ο πόλεμος· οι Έλληνες φίλοι παρουσιάζονται να συμπαραστέκονται στην εξορία, στη φυλάκιση, στον επικείμενο θάνατο από πνιγμό, στην καταδίκη του φίλου και τη δυστυχία του, στη φτώχεια, στις καθημερινές συμφορές, που μπορούν να βρουν τον άνθρωπο. Η αντιπαράθεση των δύο συνομιλητών για να υπερασπιστούν, εν ονόματι του πολιτισμού του ο καθένας, την σπουδαιότητα της φιλίας δεν οδηγεί πουθενά, όπως εξάλλου παραδέχονται και καταλήγουν να συνάψουν δεσμό φιλίας και φιλοξενίας μεταξύ τους, ενώ ο Μνήσιππος υπόσχεται ότι θα επισκεφθεί με τη σειρά του τη μακρινή Σκυθία για να συναντήσει τον, φίλο του πια, Τόξαρι.

Δείγματα φιλίας

Ο Σκύθης φιλόσοφος Τόξαρις απευθυνόμενος στο Αθηναίο Μνήσιππο αναφέρει ότι οι Έλληνες αποδίδουν μόνο θεωρητική σπουδαιότητα στη φιλία και υπολείπονται των Σκυθών στην πρακτική εφαρμογή τους. Απαντώντας ο Μνήσιππος προτείνει να αναφέρει ο καθένας τους από πέντε πραγματικά περιστατικά. Ο Τόξαρις αφηγείται ένα περιστατικό περίθαλψης Σκύθη που είχε τραυματιστεί από βέλος στο μηρό και φιλοξενείτο από το φίλο του στο πάνω πάτωμα της οικίας του. Όταν ξαφνικά το σπίτι πήρε φωτιά ο Σκύθης ανέβηκε στο πάνω πάτωμα για να σώσει πρώτα το φίλο του χωρίς να δώσει προτεραιότητα στην γυναίκα του και τα δυο παιδιά του που μισοκαμμένα μόλις που πρόφτασαν να βγουν πηδώντας μέσα από τη φωτιά. Όταν ρωτήθηκε γιατί δεν σκέφτηκε πρώτα την οικογένειά του εκείνος είπε: «Παιδιά μπορώ να κάνω και πάλι εύκολα, εξάλλου είναι άγνωστο αν θα μου βγουν κι αυτά καλά. Πραγματικό φίλο όμως θα έκανα πολύ καιρό για να βρω». Ο Μνήσιππος διηγείται την ιστορία δύο φίλων τού Δεινία από την Έφεσο και του Αγαθοκλή από τη Σάμο. Όταν ο Δεινίας κληρονόμησε μεγάλη περιουσία με την πάροδο του χρόνου απομάκρυνε το φίλο του γιατί περιτριγυρίστηκε από πολλούς κόλακες. Όταν όμως στο κόλπο μπήκε και η Χαρίκλεια γυναίκα χαριτωμένη, αλλά δαιμονισμένη και αμοραλίστρια παγίδευσε με τον υποτιθέμενο σύζυγό της το Δεινία σε κάποιες τρυφερές στιγμές με αποτέλεσμα να επακολουθήσει συμπλοκή και ο Δεινίας να φονεύσει τον Δημώνακτα. Σύμφωνα με το τότε Αττικό Δίκαιο, αν κατά το πρώτο μέρος της δίκης δεχόσουν την αυτοεξορία η διαδικασία κηρύσσονταν περαιωθείσα. Η εξορία θεωρούνταν χειρότερη και από τη θανατική καταδίκη. Έτσι ο Δεινίας άφραγκος πλέον και εγκαταλειμμένος από όλους εξορίστηκε στην Γυάρο (εἰ ις Γύαρον νῆσον τῶν Κυκλάδων). Ο Αγαθοκλής μόνος απ΄ όλους τους φίλους, του συμπαραστάθηκε, παρουσιάστηκε στο δικαστήριο και δεν τον εγκατέλειψε στιγμή, αφού μοιράστηκε μαζί του και την εξορία. Επιπλέον, όταν εκείνος πέθανε δεν θέλησε να επιστρέψει στην πατρίδα του, αλλά έμεινε στο νησί αισχυνόμενος και πεθαμένο να εγκαταλείψει (απολιπείν) τον φίλον του.